b'\n_START_ARTICLE_\nErektioh\xc3\xa4iri\xc3\xb6l\xc3\xa4\xc3\xa4ke\n_START_PARAGRAPH_\nErektioh\xc3\xa4iri\xc3\xb6l\xc3\xa4\xc3\xa4kkeit\xc3\xa4 eli potenssil\xc3\xa4\xc3\xa4kkeit\xc3\xa4 k\xc3\xa4ytet\xc3\xa4\xc3\xa4n erektioh\xc3\xa4iri\xc3\xb6iden hoidossa eli tiloissa, joissa paisuvaiskudos ei t\xc3\xa4yty verell\xc3\xa4 riitt\xc3\xa4v\xc3\xa4sti. Nyky\xc3\xa4\xc3\xa4n tablettimuotoiset l\xc3\xa4\xc3\xa4kkeet ovat yleistyneet, my\xc3\xb6s suoraan siittimen paisuvaiskudokseen injisoitavia valmisteita k\xc3\xa4ytet\xc3\xa4\xc3\xa4n. My\xc3\xb6s joillakin luontaistuotteilla voi olla erektiota vahvistavia vaikutuksia. Nyky\xc3\xa4\xc3\xa4n on my\xc3\xb6s mielenkiinnon kohteena, olisiko joistakin potenssil\xc3\xa4\xc3\xa4kkeist\xc3\xa4 apua naisten seksuaalisten h\xc3\xa4iri\xc3\xb6iden hoidossa._NEWLINE_Erektioh\xc3\xa4iri\xc3\xb6\xc3\xb6n tarkoitettuja l\xc3\xa4\xc3\xa4kkeit\xc3\xa4 myytiin Suomessa vuonna 2009 noin 23 miljoonan euron arvosta. N\xc3\xa4ist\xc3\xa4 sildenafiilivalmisteita oli puolet ja niiden osuus myynnist\xc3\xa4 runsaat 10 miljoonaa euroa. Vuoden 2014 j\xc3\xa4lkeen suurten ik\xc3\xa4luokkien ennakoidaan kasvattavan potenssil\xc3\xa4\xc3\xa4kkeiden kysynt\xc3\xa4\xc3\xa4. L\xc3\xa4\xc3\xa4keyhti\xc3\xb6iden kilpailun ennakoidaan voimistuvan l\xc3\xa4hivuosina, kun rinnakkaisvalmisteiden tarjonnan odotetaan r\xc3\xa4j\xc3\xa4ht\xc3\xa4v\xc3\xa4n.\n_START_SECTION_\nTablettimuotoiset potenssil\xc3\xa4\xc3\xa4kkeet (PDE5-est\xc3\xa4j\xc3\xa4t)\n_START_PARAGRAPH_\nYleisimm\xc3\xa4t tablettimuotoiset potenssil\xc3\xa4\xc3\xa4kkeet ovat Viagra\xc2\xae (sildenafiili), Cialis\xc2\xae (tadalafiili), Levitra\xc2\xae (vardenafiili) ja Spedra\xc2\xae (avanafiili). N\xc3\xa4m\xc3\xa4 l\xc3\xa4\xc3\xa4kkeet eiv\xc3\xa4t aiheuta erektiota ilman seksuaalista kiihottumista._NEWLINE_N\xc3\xa4m\xc3\xa4 l\xc3\xa4\xc3\xa4kkeet est\xc3\xa4v\xc3\xa4t cGMP-spesifist\xc3\xa4 (syklinen guanosiinimonofosfaatti) tyypin 5 fosfodiesteraasia _NEWLINE_(PDE5), joka normaalisti est\xc3\xa4\xc3\xa4 cGMP:t\xc3\xa4 paisuvaiskudoksessa. cGMP:ll\xc3\xa4 on paisuvaiskudoksessa verisuonia laajentava vaikutus. cGMP:n m\xc3\xa4\xc3\xa4r\xc3\xa4 paisuvaiskudoksessa kasvaa, kun seksuaalisen kiihottumisen my\xc3\xb6t\xc3\xa4 paisuvaiskudoksessa vapautuu typpioksidia (NO) parasympaattisen hermoston aktivoitumisen my\xc3\xb6t\xc3\xa4. Typpioksidi sitoutuu guanylaatisyklaasientsyymin reseptoreihin, jolloin cGMP:n m\xc3\xa4\xc3\xa4r\xc3\xa4 kasvaa._NEWLINE_Tyypillisi\xc3\xa4 sivuvaikutuksia ovat mm. p\xc3\xa4\xc3\xa4ns\xc3\xa4rky, nen\xc3\xa4n tukkoisuus, kasvojen punoitus, vatsavaivat, _NEWLINE_syd\xc3\xa4men tykytys ja valonarkuus. Jotkut l\xc3\xa4\xc3\xa4kitykset, kuten nitrojen k\xc3\xa4ytt\xc3\xb6, voivat kontraindikoida eli vasta-aiheistaa PDE5-est\xc3\xa4jien k\xc3\xa4yt\xc3\xb6n.\n_START_SECTION_\nPaisuvaiskudokseen injisoitavat l\xc3\xa4\xc3\xa4kkeet (alprostadiili)\n_START_PARAGRAPH_\nSuomessa on k\xc3\xa4yt\xc3\xb6ss\xc3\xa4 l\xc3\xa4hinn\xc3\xa4 alprostadiili (prostaglandiini E1 -johdos) siittimeen injisoitavista l\xc3\xa4\xc3\xa4kkeist\xc3\xa4. L\xc3\xa4\xc3\xa4ke relaksoi paisuvaiskudoksen verisuonia, jolloin verim\xc3\xa4\xc3\xa4r\xc3\xa4 lis\xc3\xa4\xc3\xa4ntyy ja muodostuu erektio. L\xc3\xa4\xc3\xa4ke ruiskutetaan siittimeen tyviosaan. Pistokohdassa voi tuntua kipua. Lis\xc3\xa4ksi pistokohtaa tulisi vaihdella, koska pist\xc3\xa4misest\xc3\xa4 voi aiheutua arpikudosta paisuvaiskudokseen._NEWLINE_Alprostadiilia voidaan ruiskuttaa my\xc3\xb6s virtsaputkeen (transuretraalisesti), mik\xc3\xa4 on helpompaa, mutta aivan yht\xc3\xa4 tehokasta se ei t\xc3\xa4ll\xc3\xb6in ole.\n_START_SECTION_\nLuontaistuotteet ja ravintolis\xc3\xa4t\n_START_PARAGRAPH_\nLuontaistuotekaupat mainostavat paljon potenssia parantavia luontaistuotteita ja ravintolisi\xc3\xa4. N\xc3\xa4ist\xc3\xa4 tunnetuimpia lienee Muira puama (potenssipuu). Monissa potenssia parantavissa luontaistuotteissa on sinkki\xc3\xa4, seleeni\xc3\xa4 ja guaranaa. My\xc3\xb6s karnosiinin lupaillaan parantavan potenssia. Monet saavat avun luontaistuotteista, mutta t\xc3\xa4ytyy muistaa, ettei niiden tehoa useinkaan ole testattu ja tutkittu varsinaisten l\xc3\xa4\xc3\xa4kkeiden tavoin.'